Vrou op kleinhoewe geskiet, soek skuiling in hondehok | Maroela Media
Derek Bester, voorsitter van die plaaslike buurtwag, die Sundra Rietkol Bulldogs, het Maandag aan Maroela Media gesê twee gewapende mans het die egpaar, vermoedelik in hul laat 50's, vroeër op hul kleinhoewe oorval en aangehou.
"Dit is nog nie duidelik hoe laat die voorval plaasgevind het nie. Die buurtwag en polisie is omstreeks middernag ontbied, maar die aanval het vroeër die aand gebeur," het Bester gesê.
Hy het gesê die aanvallers het die egpaar buite die huis ingewag toe hulle hul honde wou gaan oopmaak. Die vrou is in die tuin in die bolyf geskiet en daar gelos, waarna hulle die man in die huis in gedwing het en op waardevolle items aangedring het.
Die gewonde vrou moes 'n paar meter ver in die modder kruip om skuiling te gaan soek.
Die man is aangerand, waarna die verdagtes op vlug geslaan het. Dit is nog nie duidelik of hulle 'n wegkommotor gehad het, of te voet gevlug het nie. Dit is ook nog nie bekend wat hulle gevat het nie.
Die man het by 'n buurman hulp gaan ontbied en die buurtwag en polisie was kort daarna op die toneel.
Bester, die polisie en die erg bekommerde man het dadelik na die vrou begin soek. Hulle het haar naam geroep, waarna hulle haar hulpkrete vanuit 'n hondehok gehoor het. Sy was in 'n ernstige toestand en erg getraumatiseerd.
"Sy is in die bors getref en die koeël is by haar rug uit. Ons het dadelik noodhulp toegepas totdat paramedici opgedaag en oorgeneem het. Die vrou is op die toneel gestabiliseer en met 'n ambulans na 'n hospitaal in Benoni geneem vir verdere behandeling."
Haar man het onder meer 'n kopwond opgedoen en was ook getraumatiseerd. Hy het self agter die ambulans aan gery om saam met sy vrou hospitaal toe te gaan.
Bester het gesê die vrou het reeds 'n operasie ondergaan om skade aan haar organe te herstel en sterk nou aan in die hospitaal se waakeenheid.
Die buurtwag en polisie het dadelik ná die voorval vir ure lank sonder sukses na die verdagtes gesoek en uitkykpunte op verskeie roetes opgestel. "Die wyse waarop die gemeenskap saamgekom en gemobiliseer het, is uitstekend. Ek wil persoonlik dankie sê vir ons polisie en die hele Bulldogs-span wat so vinnig opgetree het, van ons noodhulplede wat daar was, tot ons beheerkamer wat ambulanse ontbied het, asook almal wat betrokke was in die soektog."
Die slagoffers se familie het versoek dat hul identiteite nie bekend gemaak moet word nie, uit vrees vir hul veiligheid.
Bester het 'n beroep op die publiek gedoen om die slagoffers in hul gebede op te dra vir volkome herstel en berusting.
Woordvoerders van die Mpumalanga-polisie was nie vir kommentaar beskikbaar nie.
Maak gereed vir meer
Mense, berei voor vir baie aanvalle want hulle word aangemoedig deur die politieke leiers om ons te vernietig, so berei voor vir selfverdediging, almal, nou!!!! Wees altyd versigtig, wees gereed vir die ergste.
En steeds hou dit aan en aan. Dit grens aan volksmoord.
Sterkte aan die egpaar.
Lafhartige gespuis wat weerlose mense aanval.
Hulle gaan nooit gevang word nie want die Polisie steur hulle nie aan blanke volksmoord nie
Skryf hierdie moorde toe aan die EFF en die ANC. Die EFF wat dit aanhits en die ANC wat dit toelaat.